**Camilla Myhre** (født 9. juli 1967) er en norsk dansekunstner. Hun har virket både som utøver, pedagog, koreograf, skoleleder og prosjektleder.

Fra 1986 til 1989 utdannet hun seg til dansepedagog ved pedagoglinjen ved Statens balletthøgskole..

Som utøvende dansekunstner har Myhre blant annet jobbet med koreografer og kompanier som Eva-Cecilie Richardsen/DemoDans, Odd Johan Fritzøe, Dansdesign (Anne Grete Eriksen og Leif Hernes), Amanda Steggell og Min Tanaka. Hun har også vært medvirket i revyer og musikaler, blant annet i *Sweet Charity* og *West Side Story*. Myhre var en av stifterne av Oslo Danse Ensemble, og medvirket i flere forestillinger i perioden 1993–1997.

Samarbeid med Caroline Wahlström Nesse
--------------------------------------

I 2005 etablerte Myhre Rom for Dans sammen med Caroline Wahlström Nesse. Rom for Dans er et kunstprosjekt, kompetansesenter og produksjons- og visningssarena som holder til i Marstrandgata 8 på Rodeløkka i Oslo. Rom for Dans har under ledelse av Nesse og Myhre skapt over 30 nye produksjoner, bl.a. *Tett på*, *Bære*, jubileumsforestillingen *Underlandet*, *#Me&U* og *Habitat*. Forestillingene retter seg mot barn, unge og voksne, og vektlegger relasjonelle kunstmøter og publikumsdeltakelse. Arbeidet er basert på mangeårig forskning og utviklingsarbeid innen dans for og med barn og unge, spesifikt i det 3-årige kunstneriske utviklingsarbeidet «Prosjekt Isadora» (fra 2006 til 2008) der de jobbet med barn og unge mellom 4 og 16 år og produserte til sammen 11 forestillinger, blant annet forestillingen *Absoulutt virkelig.* Rom for Dans mottar driftsmidler fra Norsk Kulturråd og Oslo kommune.

Fra 2003 til 2016 drev Myhre og Wahlström Nesse sammen Skolen for Samtidsdans. Skolen var en 2-årig fagskoleutdanning i samtidsdans, og bygget videre på undervisningstilbudet «Ettårig forstudium i dans» som Liv Greli og Ingebjørg Hippe hadde etablert. Skolen for Samtidsdans ble lagt ned i 2016.

I 2013 etablerte Myhre, Wahlström Nesse og Marius Kjos Høyskolen for dansekunst (HFDK), og i 2015 ble studietilbudet *Bachelor i dansekunst og koreografisk tenkning* godkjent av NOKUT. De første studentene ble tatt opp i 2016, og i 2019 ble det første kullet uteksaminert. I 2019 kom Høyskolen for Dansekunst inn på statsbudsjettet. Utdanningen er den eneste i sitt slag i Norge og Norden, og de to institusjonene Rom for Dans og HFDK har stor faglig og kunstnerisk utveksling gjennom felles Forskning og utviklingsarbeid (FoU) og kunstnerisk utviklingsarbeid (KU).

I 2012 lanserte Myhre og Nesse "KROM – kropp i rom" som et kunstprosjekt og en kunstpedagogisk metode som retter seg mot skole og utdanning. I KROM får eleven delta aktivt; de får ta i bruk kroppen i rommet, skape, se og bli sett, og reflektere over det de ser. KROM som metode tas ofte i bruk i Rom for Dans sine forestillinsgproduksjoner i Den Kulturelle Skolesekken med mål om at alle skal kunne delta avhengig av alder, kjønn, kultur eller forkunnskaper. Arbeidet vektlegger samarbeid, toleranse, livsmestring og den enkeltes individuelle valg. 

KROM er på pensum ved flere høyere utdanninger, blant annet ved lærerutdanningen ved Høgskolen i Østfold gjennom prosjektet «KROM på tvers», der også Den kulturelle skolesekken (DKS) er en aktør.

Priser og utmerkelser
---------------------

Sammen med Caroline Wahlström Nesse mottok Camilla Myhre Danseinformasjonens Ærespris i 2012 for sitt samlede arbeid med og for Skolen for Samtidsdans, Rom for Dans, "Krom" og for sitt profesjonelle kunstnerisk praksis med og for barn og unge, samt for sitt arbeid som utøvende dansekunstner.

Myhre mottok Statens arbeidsstipend for yngre kunstnere i perioden 2000–2003.

Referanser
----------

1. ↑  «Rom for Dans - arena for dansekunst». *Rom for Dans - arena for dansekunst*. Besøkt 19. august 2020.
2. ↑  «Tett på». *Rom for Dans - arena for dansekunst*. 18. desember 2009. Besøkt 19. august 2020.
3. ↑  «[‘bæːɾə]». *Rom for Dans - arena for dansekunst*. 18. desember 2012. Besøkt 19. august 2020.
4. ↑  «Underlandet». *Rom for Dans - arena for dansekunst*. 15. desember 2015. Besøkt 19. august 2020.
5. ↑  «#Me&U». *Rom for Dans - arena for dansekunst*. 12. februar 2018. Besøkt 19. august 2020.
6. ↑  «HABITAT». *Rom for Dans - arena for dansekunst*. 14. januar 2019. Besøkt 19. august 2020.
7. ↑  «Absolutt virkelig». *Rom for Dans - arena for dansekunst*. 18. desember 2008. Besøkt 19. august 2020.
8. ↑  «Ansatte». *Skolen for Samtidsdans* **(norsk)**. 29. januar 2011. Arkivert fra originalen 12. august 2020. Besøkt 19. august 2020.
9. ↑  «Skolen». *Skolen for Samtidsdans* **(norsk)**. 29. januar 2011. Arkivert fra originalen 12. august 2020. Besøkt 19. august 2020. «Etter 10 års drift som fagskole (2006-2016) og 10 år før det som friskole og 1-årig forstudium, er Skolen for samtidsdans nå lagt ned, og stiftelsen er avviklet.»
10. ↑  «Premiere på ny utdanning». *Scenekunst*. 23. november 2015. Besøkt 26. februar 2019. «INTERVJU: Fra høsten 2016 blir Skolen for Samtidsdans til den nye Høyskolen for dansekunst. – Vi håper at vi får en like broket søkermasse neste år, som vi har hatt fram til nå. Alt fra klassisk trente dansere til forfattere, komponister og billedkunstnere, sier trekløveret bak den nye skolen til Hanne B. Nordvåg.»
11. ↑  «Forskning og utviklingsarbeid ved Høyskolen for dansekunst». *HFDK* **(engelsk)**. Arkivert fra originalen 12. august 2020. Besøkt 19. august 2020.
12. ↑  «Danseinformasjonen - Æresprisen til Camilla Myhre og Caroline Wahlström Nesse». *danseinfo.no*. Arkivert fra originalen 23. november 2020. Besøkt 19. august 2020.

Eksterne lenker
---------------

* 10 spørsmål til Caroline Wahlström Nesse og Camilla Myhre Arkivert 20. februar 2019 hos Wayback Machine. Danseinformasjonen
* Æresprisen til Camilla Myhre og Caroline Wahlström Nesse Arkivert 26. februar 2019 hos Wayback Machine. Danseinformasjonen. 06. november 2012
* Premiere på ny utdanning Scenekunst.no
* Skapende utøving Scenekunst.no
* Kritikk av Underlandet
* Kritikk av KROM på tvers
* 

|  |  |
| --- | --- |
| Oppslagsverk/autoritetsdata | BIBSYS **·** VIAF
 |